በኦልዌሮ ግድብ ወጣቶች 5 ሺህ ሄክታር በመስኖ እንዲያለሙ ድርድር እየተካሄደ ነው
አዲስ አበባ፡- በጋምቤላ ክልል በሚገኘው የኦልዌሮ ግድብ ወጣቶች በ5 ሺህ ሄክታር መሬት የመስኖ ልማት እንዲያካሂዱ የሚያስችል ድርድር እየተካሄደ መሆኑን የመስኖ ልማት ኮሚሽን አስታወቀ። የኮሚሽኑ ኮሚሽነር ዶክተር ሚካኤል መሀሪ በተለይ ለአዲስ ዘመን እንደገለጹት፤ ኮሚሽኑ ወደ ልማት ባልገቡ እንዲሁም በከፊል ወደ ልማት በገቡ የመስኖ ፕሮጀክቶች ወጣቶችን በማሰማራት ዘመናዊ መስኖን ማራመድ እና ምርታማነትን መጨመር በሚል ነባር መስኖዎችን ለመጠቀም አቅዶ እየሰራ ነው።አብዛኛዎቹ ነባር የመስኖ ልማት ፕሮጀክቶች በተወሰነ መልኩ በስኳር ኮርፖሬሽን በተወሰነ መልኩ ደግሞ በባለሀብት የተያዙ መሆናቸውን ኮሚሽነር ሚካኤል ጠቅሰው፤ በፕሮጀክቶቹ ላይ ከመንግሥት፣ ከኢንቨስትመንት ኮሚሽንና ከሌሎች አካላት ጋር ውይይትና ድርድር ማድረግን እንደሚጠይቅ ተናግረዋል። ድርድሩም እየተካሄደ መሆኑን ጠቁመዋል።በጋምቤላ ክልል የሚገኘውን የኦልዌሮ ግድብ ወደ 10 ሺህ ሄክታር መሬት ያለማል ተብሎ መገንባቱን ተናግረው፤ ለወጣቶች 5 ሺህ ሄክታር ተለይቶ እንደነበርም አስታውሰዋል። ከክልሉ ጋር በተደረገው ድርድርም 5 ሺህ ሄክታሩን መጠቀም እንደሚቻል በርዕሰ መስተዳድሩ የተደገፈ ደብዳቤም እንደተሰጣቸው ጠቅሰው፤ በማስፈጸም በኩል አንዳንድ አስተዳደራዊ ጉዳዮች እንዳሉም  አስታውቀዋል።ፕሮጀክቱ በአጠቃላይ ለሳዑዲ ስታር የተሰጠ መሆኑን ጠቅሰው፤ ተጨማሪ ድርድር የሚፈልግ ሆኖ እንዳገኙትና ድርድሩም እየተደረገ መሆኑን ተናግረዋል። ‹‹ሳዑዲ ስታር የራሱ ችግሮች ቢኖሩበትም ላለፉት በርካታ ዓመታት ያለማው ከ800 ሄክታር አይበልጥም።›› ያሉት ዶክተር ሚካኤል፣ ‹‹መሬት የህዝብ እና የመንግሥት ሀብት ነው፤ በክንቱ ታጥሮ መቀመጥ የለበትም።›› ሲሉም አስገንዝበዋል። ብዙ ሥራ አጥ ወጣት ባለበት ሀገር እንደዚህ ያሉ የታጠሩ ፕሮጀክቶች ማንም ያልማቸው ማን ወደ ልማት መግባት እንዳለባቸው ገልጸው፤ ‹‹ወጣቶቻችንም ሥራ ማግኘት አለባቸው። ይህ ችግር በቅርቡ መፍትሄ ያገኛል ብለን እናስባለን።›› ብለዋል።አዲስ ዘመን ጥር 26/2012ኃይሉ ሣህለድንግል